CELEX: 32016D0344
Language: bg
Date: 2016-03-09 00:00:00
Title: Решение (ЕС) 2016/344 на Европейския парламент и на Съвета от 9 март 2016 година за създаването на европейска платформа с цел да се засили сътрудничеството за противодействие на недекларирания труд (Текст от значение за ЕИП)

11.3.2016   
            
            
               BG
            
            
               Официален вестник на Европейския съюз
            
            
               L 65/12
            
         РЕШЕНИЕ (ЕС) 2016/344 НА ЕВРОПЕЙСКИЯ ПАРЛАМЕНТ И НА СЪВЕТА
   от 9 март 2016 година
   за създаването на европейска платформа с цел да се засили сътрудничеството за противодействие на недекларирания труд
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 153, параграф 2, буква а) от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   като взеха предвид становището на Комитета на регионите (2),
   в съответствие с обикновената законодателна процедура (3),
   като имат предвид, че:
   
               (1)
            
            
               В своето съобщение от 18 април 2012 г., озаглавено „Към възстановяване и създаване на работни места“, Комисията изтъкна необходимостта от подобряване на сътрудничеството между държавите членки и обяви началото на консултации относно създаването на платформа на равнището на Съюза между инспекторатите по труда и другите правоприлагащи органи за борба срещу недекларирания труд, с която се цели подобряване на сътрудничеството, обмен на най-добри практики и установяване на общи принципи за извършването на инспекции.
            
         
               (2)
            
            
               В съответствие с член 148 от Договора за функционирането на Европейския съюз (ДФЕС), с Решение (ЕС) 2015/1848 (4) Съветът прие насоки за политиките за заетост на държавите членки. Тези насоки служат за ориентир на държавите членки при разработването на техните национални програми за реформи и при осъществяването на реформите. Насоките за заетостта са в основата на специфичните за отделните държави препоръки, които Съветът отправя до държавите членки по силата на този член. През последните години тези специфични за отделните държави препоръки включват препоръки относно борбата срещу недекларирания труд.
            
         
               (3)
            
            
               Член 151 от ДФЕС определя като цели в областта на социалната политика насърчаването на заетостта и подобряването на условията на живот и труд. С оглед на постигането на тези цели Съюзът може да подкрепя и допълва дейностите на държавите членки в областта на здравето и безопасността при работа, условията на труд, интегрирането на лицата, изключени от пазара на труда, и борбата срещу социалното изключване. В съответствие с член 153, параграф 2, буква а) от ДФЕС Съюзът може да приема мерки за насърчаване на сътрудничеството между държавите членки, с изключение на хармонизирането на законовите и подзаконовите разпоредби на държавите членки.
            
         
               (4)
            
            
               В своята резолюция от 14 януари 2014 г. относно ефективните трудови инспекции като стратегия за подобряване на условията на труд в Европа Европейският парламент приветства инициативата на Комисията за създаване на европейска платформа и призова за засилено сътрудничество на равнището на Съюза за противодействие на недекларирания труд, който съгласно резолюцията нанася вреди на икономиката на Съюза, води до нелоялна конкуренция, застрашава финансовата стабилност на социалните модели на Съюза и има за последица нарастваща липса на социална закрила и защита на заетостта за работниците.
            
         
               (5)
            
            
               В съобщението на Комисията от 24 октомври 2007 г., озаглавено „Засилване на борбата срещу недекларирания труд“, като недеклариран труд се определя „всяка дейност, осъществявана срещу заплащане, която е законна по своето естество, но не е декларирана пред органите на публичната власт, като се имат предвид различията в нормативните системи на държавите членки“. Всички незаконни дейности са изключени от това определение.
            
         
               (6)
            
            
               Недекларираният труд често има трансгранично измерение. Естеството на недекларирания труд може да е различно в отделните държави в зависимост от икономическия, административния и социалния контекст. Националното законодателство по отношение на недекларирания труд и определенията, използвани на национално равнище, се различават. Поради това мерките за противодействие на недекларирания труд следва да бъдат съобразени с тези различия.
            
         
               (7)
            
            
               Оценките сочат, че недекларираният труд представлява значителна част от икономиката на Съюза. Фактът, че недекларираният труд се определя по различен начин в националните законодателства на държавите членки, затруднява получаването на точни данни относно разпространението му.
            
         
               (8)
            
            
               Злоупотребата със статута на самостоятелно заетите лица, както е определен в националното право, на национално равнище или в трансгранични ситуации, е форма на погрешно деклариран труд, който често се свързва с недекларирана заетост. Фиктивна самостоятелна заетост възниква, когато дадено лице се обяви за самостоятелно заето, докато всъщност изпълнява характерните за трудово правоотношение условия, за да се избегнат някои правни или фискални задължения. Платформата, създадена с настоящото решение („платформата“) следва да противодейства на недекларирания труд в различните му форми и на погрешно декларирания труд, свързан с него, включително фиктивната самостоятелна заетост.
            
         
               (9)
            
            
               Недекларираният труд има сериозни последствия за засегнатите работници, оказващи се в положение да приемат да работят при несигурни и понякога опасни условия на труд, при много по-ниско заплащане, тежки нарушения на трудовите права и значително занижена закрила по трудовото законодателство и законодателството в областта на социалната закрила, като по този начин са лишени от адекватни социалноосигурителни права, от пенсионни права и от достъп до здравеопазване, както и от възможности да развиват уменията си и да учат през целия си живот.
            
         
               (10)
            
            
               Въпреки че отрицателните последици от недекларирания труд, които възникват за обществото и икономиката, се проявяват под различни форми, платформата е насочена към подобряване на условията на труд и към насърчаване на интеграцията на пазара на труда и социалното включване. Недекларираният труд има сериозни последици за бюджета, тъй като води до намаляване на приходите от данъци и социалноосигурителни вноски, като по този начин се компрометира финансовата устойчивост на системите за социална защита. Той оказва отрицателно въздействие върху заетостта и производителността и води до нарушаване на условията на равнопоставеност.
            
         
               (11)
            
            
               Недекларираният труд се отразява по различен начин на различните социални групи, inter alia, жени, мигранти и домашни работници, като някои от недекларираните работници се намират в особено уязвимо положение.
            
         
               (12)
            
            
               В държавите членки е въведена широка гама от политически подходи и мерки за противодействие на недекларирания труд. Държавите членки също така са сключили двустранни спогодби и са осъществили многостранни проекти по някои аспекти на недекларирания труд. Противодействието на комплексния проблем с недекларирания труд трябва все още да бъде развивано и изисква прилагането на холистичен подход. Платформата не следва да е пречка за прилагането на двустранни и многостранни спогодби или споразумения относно административното сътрудничество.
            
         
               (13)
            
            
               Участието в дейностите на платформата не засяга компетентностите и/или задълженията на държавите членки за противодействие на недекларирания труд, включително техните национални или международни задължения съгласно, inter alia, относимите и приложими международни конвенции на Международната организация на труда (МОТ) като Конвенция № 81 относно инспекцията по труда в промишлеността и търговията.
            
         
               (14)
            
            
               Сътрудничеството между държавите членки на равнището на Съюза продължава да бъде разпокъсано както по отношение на участващите държави членки, така и по отношение на обхванатите въпроси. Липсва действащ официален механизъм за трансгранично сътрудничество между релевантните органи на държавите членки за цялостно решаване на въпросите, свързани с недекларирания труд.
            
         
               (15)
            
            
               Необходимо е сътрудничеството между държавите членки да се насърчава на равнището на Съюза, за да им се съдейства за по-ефикасно и по-ефективно противодействие на недекларирания труд. Във връзка с това платформата следва да има за цел да улесни и подкрепи обмена на най-добри практики и информация и да предостави рамка на равнището на Съюза с цел създаване на общо разбиране, натрупване на експертни знания и разработване на анализи относно недекларирания труд. Споделени определения и общи концепции по отношение на недекларирания труд следва да отразяват развитието на пазара на труда. Платформата следва да насърчава също така сътрудничеството между различните правоприлагащи органи на държавите членки, които участват в подобни трансгранични действия на доброволна основа.
            
         
               (16)
            
            
               Настоящото решение е насочено към насърчаване на сътрудничеството на равнището на Съюза между държавите членки. По отношение на недекларирания труд положението е много различно в държавите членки и следователно нуждите на релевантните органи и на другите участници в отделните държави членки, що се отнася до областите на сътрудничеството, също са различни. Държавите членки запазват своята компетентност да решават степента на участието си в дейностите, одобрени на пленарните заседания в рамките на платформата.
            
         
               (17)
            
            
               На равнището на Съюза следва да се насърчава тясното и ефективно сътрудничество между държавите членки за подкрепа и допълване на техните мерки за противодействие на недекларирания труд. Действията на национално равнище зависят от конкретния контекст в отделните държави членки и дейностите в рамките на платформата не могат да заменят оценката на национално равнище на подходящи действия, които да бъдат предприети.
            
         
               (18)
            
            
               Държавите членки и техните релевантни органи остават компетентни по отношение на идентифицирането, анализа и разрешаването на практически проблеми, свързани с прилагането на относимото право на Съюза относно условията на труд и социалната закрила на работното място и по отношение на вземането на решения какви мерки да предприемат на национално равнище, за да приложат резултатите от дейностите на платформата.
            
         
               (19)
            
            
               Платформата следва да използва всички подходящи източници на информация, в частност проучвания, двустранни споразумения, сключени между държавите членки, и многостранни проекти за сътрудничество, и следва да създава полезни взаимодействия между съществуващите инструменти и структури на равнището на Съюза, за да се постигне максимален възпиращ или превантивен ефект от тези мерки. Действията на платформата може да бъдат под формата на рамка за съвместни обучения, партньорски проверки, създаване на инструменти като например интерактивна база от знания, като се вземат предвид съществуващите проучвания за осъществимост, inter alia, дейността на Европейската фондация за подобряване на условията на живот и труд (Eurofound) и — като същевременно се признава значението на защитата на личните данни — решения за обмен на данни. Информираността за недекларирания труд може да се повиши чрез европейски кампании или общи стратегии, основаващи се на политики и стратегии за повишаване на осведомеността по отношение на недекларирания труд, който вече е разпространен в държавите членки в различна степен. Платформата следва да включи и участници извън държавния сектор като важен източник на информация.
            
         
               (20)
            
            
               Платформата следва да допринесе за задълбочаване на сътрудничеството между държавите членки, включително чрез подпомагане на новаторски подходи за трансгранично сътрудничество и изпълнение, както и чрез оценка на опита, придобит от държавите членки в рамките на такова сътрудничество. Навременният обмен на информация е от основно значение за ограничаването на недекларирания труд.
            
         
               (21)
            
            
               Ако даден член на платформата счете, че за обмена на информация и най-добри практики в рамките на платформата е полезно да се обсъдят конкретни случаи, тяхната анонимност следва надлежно да се осигури. Платформата може да бъде ефективна само в среда, в която лицата, които повдигат въпроси, свързани със случаи на недеклариран труд, са защитени срещу неблагоприятно третиране. Ето защо платформата следва да представлява форум за обмен на най-добри практики в това отношение.
            
         
               (22)
            
            
               Обменът на информация и на най-добри практики следва да позволява на платформата да осигурява ценен принос за възможни действия на равнището на Съюза за противодействие на недекларирания труд, включително от страна на Комисията. В контекста на Европейския Семестър дейностите на платформата може да осигурят ценен принос при разглеждането на мерки, свързани с недекларирания труд.
            
         
               (23)
            
            
               Отношение към недекларирания труд имат различни национални правоприлагащи органи, като инспекторатите по труда, други органи, които се занимават със здравословните и безопасни условия на труд, инспекторатите по социална сигурност и данъчните органи. В някои случаи миграционните власти и службите по заетостта, както и митническите органи и органите, отговарящи за прилагането на общата транспортна политика, полицията, прокуратурата и социалните партньори могат също да имат отношение.
            
         
               (24)
            
            
               За цялостно и успешно противодействие на недекларирания труд в държавите членки е необходимо да се прилага съчетание от политики; това следва да се улеснява чрез насърчаване на структурирано сътрудничество между релевантните органи и други участници. Платформата следва да включва всички имащи отношение национални органи, по-специално правоприлагащите органи, които са водещи и/или участват в противодействието на недекларирания труд. Държавите членки запазват компетентността си да решават кои органи да ги представляват в различните дейности на платформата. Сътрудничеството между националните органи на държавите членки следва да е в съответствие с приложимото национално право и правото на Съюза.
            
         
               (25)
            
            
               За да постигне своите цели, платформата следва да бъде подпомагана от висш представител във всяка държава членка, който да координира и осъществява връзка с националните органи на държавите членки и когато е приложимо — с други участници, включително социалните партньори, занимаващи се с многостранните аспекти на недекларирания труд.
            
         
               (26)
            
            
               Платформата следва да включва в работата си социалните партньори на равнището на Съюза — както междуотраслово, така и в секторите, които са най-тежко засегнати или имат специална роля в противодействието на недекларирания труд, и следва да си сътрудничи с релевантните международни организации, като например МОТ, Организацията за икономическо сътрудничество и развитие и агенциите на Съюза — по-специално Eurofound и Европейската агенция за безопасност и здраве при работа (EU-OSHA). Участието на Eurofound и EU-OSHA в работата на платформата като наблюдатели не следва да води до разширяване на настоящия им мандат.
            
         
               (27)
            
            
               Платформата следва да приеме свой процедурен правилник, работни програми и редовни доклади.
            
         
               (28)
            
            
               Платформата следва да може да създава работни групи за разглеждане на конкретни въпроси и да разчита на опита на специалисти със специфична компетентност.
            
         
               (29)
            
            
               Платформата следва да си сътрудничи със съответните експертни групи и комитети на равнището на Съюза, чиято работа е свързана с недекларирания труд.
            
         
               (30)
            
            
               Платформата и нейните дейности следва да бъдат финансирани по оста „Прогрес“ на Програмата на Европейския съюз за заетост и социални иновации (EaSI) в рамките на бюджетните кредити, определени от Европейския парламент и Съвета. Комисията следва да гарантира, че платформата използва финансовите ресурси, определени за платформата, по прозрачен и ефективен начин.
            
         
               (31)
            
            
               Като се има предвид значението на откритостта и на достъпа до документи, отразено в принципите, предвидени в член 15 от ДФЕС, платформата следва да работи по прозрачен начин и в съответствие с тези принципи.
            
         
               (32)
            
            
               Комисията следва да предприеме необходимите административни мерки във връзка със създаването на платформата.
            
         
               (33)
            
            
               Платформата следва да зачита напълно основните права и да спазва принципите, признати в Хартата на основните права на Европейския съюз.
            
         
               (34)
            
            
               При обработването на лични данни, извършвано от държавите членки в рамките на настоящото решение, се прилагат Регламент (ЕО) № 45/2001 на Европейския парламент и на Съвета (5) и Директива 95/46/ЕО на Европейския парламент и на Съвета (6), както и съответните национални мерки за изпълнение.
            
         
               (35)
            
            
               Европейският надзорен орган по защита на данните беше консултиран в съответствие с член 28, параграф 2 от Регламент (ЕО) № 45/2001,
            
         ПРИЕХА НАСТОЯЩОТО РЕШЕНИЕ:
   ГЛАВА I
   
      ОБЩИ РАЗПОРЕДБИ
   
   Член 1
   Създаване на платформата
   С настоящото решение се създава платформа на равнището на Съюза за засилване на сътрудничеството между държавите членки за противодействие на недекларирания труд („платформата“).
   За целите на настоящото решение „противодействие“ по отношение на недеклариран труд означава предотвратяването, възпирането и борбата срещу недеклариран труд, както и насърчаване на декларирането на недекларирания труд.
   Член 2
   Състав на платформата
   1.   Платформата се състои от:
   
               а)
            
            
               един висш представител, определен от всяка държава членка, който да я представлява;
            
         
               б)
            
            
               представител на Комисията;
            
         
               в)
            
            
               най-много четирима представители на междуотрасловите социални партньори на равнището на Съюза, които се определят от тези социални партньори и представляват двете страни на отрасъла на равна основа.
            
         2.   На заседанията на платформата могат да присъстват следните наблюдатели, като техният принос се взема надлежно под внимание съгласно условията, определени в процедурния правилник на платформата:
   
               а)
            
            
               най-много 14 представители на социалните партньори от сектори с широко разпространение на недеклариран труд, които се определят от тези социални партньори и представляват двете страни на отрасъла на равна основа;
            
         
               б)
            
            
               представител на Eurofound;
            
         
               в)
            
            
               представител на EU-OSHA;
            
         
               г)
            
            
               представител на МОТ;
            
         
               д)
            
            
               представител от всяка трета държава от Европейското икономическо пространство.
            
         Други наблюдатели, различни от посочените в първа алинея, могат да бъдат поканени да участват в заседанията на платформата, като техният принос се взема надлежно под внимание съгласно условията, определени в процедурния правилник, в зависимост от разглежданата тема.
   Член 3
   Национални мерки
   Настоящото решение не засяга компетентността на държавите членки по отношение на вземането на решения какви мерки за противодействие на недекларирания труд да предприемат на национално равнище.
   Член 4
   Цели
   Определящата цел на платформата е да допринесе с добавена стойност на равнището на Съюза за противодействие на комплексния проблем с недекларирания труд, като напълно зачита националните компетентности и процедури.
   Платформата допринася за по-ефективни действия на равнището на Съюза и на национално равнище, насочени към подобряване на условията на труд, насърчаване на интеграцията на пазара на труда и социалното включване, включително за по-доброто прилагане на правото в тези области и за намаляване на недекларирания труд, както и за създаване на официални работни места, като по този начин да се избегне влошаването на качеството на труда и на здравословните и безопасни условия на труд чрез:
   
               а)
            
            
               задълбочаване на сътрудничеството между релевантните органи на държавите членки и другите участници с цел по-ефикасно и по-ефективно противодействие на недекларирания труд в различните му форми и на погрешно декларирания труд, свързан с недекларирания труд, включително на фиктивната самостоятелна заетост;
            
         
               б)
            
            
               подобряване на капацитета на различните релевантни органи и участници на държавите членки за справяне с трансграничните аспекти на недекларирания труд, като по този начин се допринася за осигуряване на условия на равнопоставеност;
            
         
               в)
            
            
               повишаване на обществената информираност по въпроси, свързани с недекларирания труд и неотложната необходимост от предприемане на подходящи действия, както и насърчаване на държавите членки да увеличат усилията си за противодействие на недекларирания труд.
            
         ГЛАВА II
   
      МИСИЯ И ДЕЙНОСТ
   
   Член 5
   Мисия
   За постигане на целите, изброени в член 4, на равнището на Съюза платформата насърчава сътрудничеството между държавите членки чрез:
   
               а)
            
            
               обмен на най-добри практики и информация;
            
         
               б)
            
            
               натрупване на експертни знания и разработване на анализи;
            
         
               в)
            
            
               насърчаване и подпомагане на новаторски подходи за ефективно и ефикасно трансгранично сътрудничество и оценка на натрупания опит;
            
         
               г)
            
            
               принос към хоризонтално разбиране на въпросите, свързани с недекларирания труд.
            
         Член 6
   Дейност
   1.   При изпълнението на своята мисия платформата извършва по-конкретно следните дейности:
   
               а)
            
            
               задълбочаване на познанията за недекларирания труд, включително по отношение на причините и регионалните различия, посредством споделени определения и общи понятия, основани на факти способи за измерване и насърчаване на сравнителен анализ и релевантни методологични инструменти за събиране на данни, като за основа се използва работата на други участници, включително Комитета по заетостта и Комитета за социална закрила;
            
         
               б)
            
            
               подобряване на познаването и взаимното разбиране за различните системи и практики за противодействие на недекларирания труд, включително на неговите трансгранични аспекти;
            
         
               в)
            
            
               разработване на анализи на ефективността на различните политически мерки за противодействие на недекларирания труд, включително превантивни мерки и санкции;
            
         
               г)
            
            
               създаване на инструменти за ефективно споделяне на информация и натрупан опит, например база от знания за различни практики и предприети мерки, включително двустранни или многостранни споразумения, прилагани в държавите членки за противодействие на недекларирания труд;
            
         
               д)
            
            
               разработване на инструменти, като например насоки за правоприлагане, наръчници за добри практики и споделени принципи за инспекциите за противодействие на недекларирания труд и извършване на оценка на опита с подобни инструменти;
            
         
               е)
            
            
               улесняване и подкрепа на различните форми на сътрудничеството между държавите членки чрез повишаване на техния капацитет за справяне с трансграничните аспекти на недекларирания труд посредством насърчаване и улесняване на новаторски подходи, като например обмен на персонал, използване на бази данни, в съответствие с приложимите национални разпоредби за защита на данните, както и съвместни дейности, и оценяване на опита от такова сътрудничество, предприето от участващите държави членки;
            
         
               ж)
            
            
               проучване на осъществимостта на система за бърз обмен на информация и подобряване на обмена на данни в съответствие с правилата на Съюза за защита на данните, включително изследване на възможностите за използване на Информационната система за вътрешния пазар (IMI), създадена с Регламент (ЕС) № 1024/2012 на Европейския парламент и на Съвета (7) и на Електронния обмен на данни за социалната сигурност (EESSI);
            
         
               з)
            
            
               обмен на опит между националните органи в прилагането на правото на Съюза, свързано с противодействието на недекларирания труд;
            
         
               и)
            
            
               разработване и при необходимост подобряване на способността за обучение за релевантните органи и разработване на рамка за провеждане на съвместно обучение;
            
         
               й)
            
            
               организиране на партньорски проверки за проследяване на напредъка при противодействието на недекларирания труд в държавите членки, които изберат да участват в тези прегледи;
            
         
               к)
            
            
               обмен на опит и разработване на най-добри практики в областта на сътрудничеството между релевантните органи на държавите членки и, когато е уместно, на трети държави, с цел да се повиши ефективността на това сътрудничество в борбата срещу свързаните с недекларирания труд проблеми в тези държави;
            
         
               л)
            
            
               повишаване на информираността за проблема с недекларирания труд чрез провеждане на общи дейности, като например европейски кампании, и координиране на регионални или общосъюзни стратегии, включително отраслови подходи;
            
         
               м)
            
            
               обмен на опит във връзка с предоставянето на консултации и информация на работниците, засегнати от практиките на недеклариран труд.
            
         2.   При изпълнението на тези дейности платформата, посочена в параграф 1, използва всички подходящи източници на информация, включително проучвания и многостранни проекти за сътрудничество, и взема предвид съответните инструменти и структури на Съюза, както и опита от съответните двустранни споразумения.
   ГЛАВА III
   
      ФУНКЦИОНИРАНЕ НА ПЛАТФОРМАТА
   
   Член 7
   Висш представител
   1.   Всяка държава членка определя свой висш представител за член на платформата с право на глас.
   Всяка държава членка гарантира, че висшият представител има подходящ мандат за изпълнението на дейностите на платформата. Всяка държава членка определя също така и един заместник, който при необходимост замества висшия представител и в тези случаи има право на глас.
   2.   При определяне на своите висши представители и заместници държавите членки следва да вземат предвид всички релевантни държавни органи, по-специално правоприлагащите органи, както и други участници, в съответствие с националното законодателство и/или практика. Също така, в съответствие с националното законодателство и/или практика, те могат да включат и социалните партньори или други участващи страни.
   3.   Всеки висш представител, определен съгласно настоящия член, участва в пленарните заседания на платформата и по целесъобразност — в други нейни дейности и работни групи.
   Всеки висш представител предоставя на Комисията списък на релевантните органи, а когато е приложимо, и на социалните партньори и други заинтересовани страни, които участват в противодействието на недекларирания труд, както и координати за връзка с тях.
   Във връзка с дейностите на платформата всеки висш представител поддържа контакт с всички релевантни органи, а когато е приложимо, и със социалните партньори и други заинтересовани страни, и координира тяхното участие в заседанията на платформата и/или техния принос за дейностите на платформата или на нейните работни групи.
   Член 8
   Функциониране
   1.   Платформата се председателства от представител на Комисията. Председателят се подпомага от двама съпредседатели, избрани измежду висшите представители.
   Председателят и двамата съпредседатели образуват Бюрото.
   Бюрото подготвя и организира работата на платформата съвместно със секретариат, който изпълнява функцията на секретариат на платформата, включително на Бюрото и работните групи. Секретариатът се осигурява от Комисията.
   2.   Платформата заседава най-малко два пъти годишно.
   3.   За изпълнението на своята мисия платформата приема решения относно:
   
               а)
            
            
               процедурния си правилник;
            
         
               б)
            
            
               двугодишни работни програми, в които, inter alia, се излагат нейните приоритети и конкретното описание на дейностите, посочени в член 6;
            
         
               в)
            
            
               доклади на платформата на всеки две години;
            
         
               г)
            
            
               създаването на работни групи за изследването на въпроси, определени в нейните работни програми, включително практическите условия за тези работни групи, които трябва да се разпускат веднага след изпълнението на техния мандат.
            
         Платформата приема решенията, посочени в настоящия параграф, с обикновено мнозинство. Представителят на Комисията и всеки от висшите представители имат по един глас.
   4.   Когато е уместно, Бюрото може в конкретни случаи да покани експерти със специфична компетентност по даден разискван въпрос, които да участват в обсъжданията в рамките на платформата или на работната група.
   5.   Платформата се подпомага от секретариат, посочен в параграф 1. Секретариатът подготвя заседанията, проектите на работните програми и проектите на докладите на платформата, както и последващите действия, които трябва да се предприемат във връзка със заседанията на платформата и заключенията от тях.
   6.   Комисията информира редовно Европейския парламент и Съвета за дейностите на платформата, включително относно съвместни заседания с експертни групи и комитети. Комисията представя работните програми и докладите на платформата на Европейския парламент и на Съвета, а така също и на Европейския икономически и социален комитет и на Комитета на регионите.
   Член 9
   Сътрудничество
   1.   Платформата си сътрудничи ефективно и избягва дублиране на дейности с други релевантни експертни групи и комитети на равнището на Съюза, чиято работа има връзка с недекларирания труд — по-специално Комитета на старшите инспектори по труда, Комитета от експерти по въпросите на командироването на работници, Административната комисия за координация на системите за социална сигурност, Европейската мрежа на публичните служби по заетостта, Комитета по заетостта (EMCO), Комитета за социална закрила (SPC) и Работната група за административно сътрудничество в областта на прякото данъчно облагане. Когато е уместно, платформата кани представителите на тези групи и комитети да участват на заседанията ѝ в качеството им на наблюдатели. С цел повишаване на ефективността и въздействието на дейността могат да бъдат организирани и съвместни заседания.
   2.   Платформата установява подходящо сътрудничество с Eurofound и Европейската агенция за безопасност и здраве при работа (EU-OSHA).
   Член 10
   Възстановяване на разходи
   Комисията възстановява пътните и, ако е уместно, дневните разходи на членовете, заместниците, наблюдателите и поканените експерти във връзка с дейностите на платформата.
   Членовете, заместниците, наблюдателите и експертите не получават възнаграждение за предоставяните от тях услуги.
   Член 11
   Финансова подкрепа
   Общият размер на заделените средства за изпълнението на настоящото решение се определя в рамките на EaSI. Комисията управлява финансовите ресурси на EaSI, определени за платформата, по прозрачен и ефективен начин.
   ГЛАВА IV
   
      ЗАКЛЮЧИТЕЛНИ РАЗПОРЕДБИ
   
   Член 12
   Преглед
   До 13 март 2020 г. Комисията, след консултация с платформата, представя доклад на Европейския парламент, на Съвета, на Европейския икономически и социален комитет и на Комитета на регионите относно прилагането и добавената стойност на настоящото решение и предлага, ако е уместно, необходимите изменения. В доклада се оценява по-специално до каква степен платформата е допринесла за постигането на целите, посочени в член 4, доколко е изпълнила мисията си по член 5, доколко е извършила дейностите, посочени в член 6, и доколко е разгледала приоритетите, определени в нейните работни програми. Комисията представя предложения, свързани с функционирането на платформата, ако е уместно.
   Член 13
   Адресати
   Адресати на настоящото решение са държавите членки.
   Член 14
   Влизане в сила
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Страсбург на 9 март 2016 година.
      
         
            За Европейския парламент
         
         
            Председател
         
         M. SCHULZ
      
      
         
            За Съвета
         
         
            Председател
         
         J.A. HENNIS-PLASSCHAERT
      
   
   
      (1)  ОВ C 458, 19.12.2014 г., стр. 43.
   
      (2)  ОВ C 415, 20.11.2014 г., стр. 37.
   
      (3)  Позиция на Европейския парламент от 2 февруари 2016 г. (все още непубликувана в Официален вестник) и решение на Съвета от 24 февруари 2016 г.
   
      (4)  Решение (ЕС) 2015/1848 на Съвета от 5 октомври 2015 г. относно насоки за политиките по заетостта на държавите членки за 2015 г. (ОВ L 268, 15.10.2015 г., стр. 28).
   
      (5)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
   
      (6)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).
   
      (7)  Регламент (ЕС) № 1024/2012 на Европейския парламент и на Съвета от 25 октомври 2012 г. относно административно сътрудничество посредством Информационната система за вътрешния пазар и за отмяна на Решение 2008/49/ЕО на Комисията („Регламент за ИСВП“) (ОВ L 316, 14.11.2012 г., стр. 1).